Halloween: The Curse of Michael Myers

Halloween: The Curse of Michael Myers er en amerikansk slasher-film fra 1995, regissert av Joe Chappelle. Manus ble skrevet av Daniel Farrands. Filmen har Donald Pleasence, Paul Rudd og Marianne Hagan i hovedrollene. Det er den sjette filmen i Halloween-filmserien, etter Halloween 4: The Return of Michael Myers og Halloween 5: The Revenge of Michael Myers.

Handlingen foregår seks år etter hendelsene i Halloween 5, og følger Michael Myers mens han følger etter familien Strode (Laurie Strodes onkel og sistnevntes kone, datter og barnebarn) for å drepe hans siste overlevende slektninger. Dr. Sam Loomis prøver igjen å stoppe ham. Filmen avslører også kilden til Michael Myers udødelighet. Donald Pleasence døde 2. februar 1995, nesten åtte måneder før filmen ble publisert i desember 1995. Halloween: The Curse of Michael Myers ble fulgt av Halloween H20: 20 Years Later i 1998.

Handling 
Den 31. oktober 1989 blir Michael Myers og hans niese Jamie Lloyd bortført fra Haddonfield politistasjon, av en mystisk mann kledd i svart. Seks år senere, den 30. oktober 1995, føder en nå femten år gammel Jamie et barn. Mannen i svart, avslørt for å være lederen av en druide-lignende kult, tar med seg barnet. Senere hjelper sykepleier Mary, en jordmor, Jamie å komme seg unna sammen med spedbarnet sitt - men Michael dreper jordmoren. Jamie og barnet hennes flykter i en stjålet lastebil, og Michael tar opp jakten på dem. I mellomtiden har Dr. Sam Loomis trukket seg tilbake fra sin praksis, og flyttet til en hytte i utkanten av Haddonfield - hvor han bor som en eremitt. Han får besøk av sin venn Dr. Terence Wynn fra Smith's Grove Sanitarium, hvor Michael tidligere hadde blitt fengslet som gutt. Wynn ber Dr. Loomis om å returnere til Smith's Grove. De overhører Jamies bønn om hjelp på en lokal radio-stasjon når hun tar kontakt med Loomis, men dette blir ignorert av den radio-ansvarlige Barry Simms.

Michael tar igjen Jamie, og hun krasjer lastebilen inn i en gammel låve. Han dreper Jamie, men oppdager at barnet hennes ikke befinner seg i lastebilen. I Haddonfield bor Tommy Doyle, som Laurie Strode satt barnevakt for i 1978, nå på et pensjonat som drives av en eldre kvinne ved navn Mrs. Blankenship. Tommy er et tilbaketrukket individ, som har blitt helt besatt av å finne sannheten bak Michaels motiver. Den dysfunksjonelle familien som nå bor i Myers-hjemmet er slektninger av Strode-familien: Kara Strode, hennes seks år gamle sønn Danny, hennes tenåringsbror Tim, deres omsorgsfulle mor Debra og voldelige far John. Danny blir plaget av mannen i svart, som mener at Danny skal følge Michael Myers fotspor - noe som fører til at han nesten bruker en kniv på John under en heftig krangel mellom ham og Kara. Tommy finner Jamies baby på en busstasjon, og tar ham med til et sykehus. Der støter han på Dr. Loomis, og forteller ham om familien Strode som bor i Myers-hjemmet.

Tommy tar babyen med tilbake til huset sitt, og barnet får navnet Steven. Dr. Loomis reiser til Strode-huset, og varsler Debra om Michael Myers. Mens Debra begynner å pakke for å reise sin vei, dukker Michael opp og dreper henne. Det blir avslørt at Michael kan ha blitt påført Thorn, en eldgammel Druide-forbannelse som får ham til å drepe blodlinjen hans på Halloween-natten. I så fall kan Jamies baby være Michaels siste offer. Tommy og Dr. Loomis våkner og reiser til Smith's Grove. Der oppdager de at samtlige ansatte ved Smith's Grove har jobbet med Thorn-kulten, for å studere kraften til Thorn og lære å kontrollere denne kraften.

Skuespillere 
 Donald Pleasence som Dr. Sam Loomis
 Paul Rudd som Tommy Doyle
 Marianne Hagan som Kara Strode
 Mitch Ryan som Dr. Terence Wynn
 Devin Gardner som Danny Strode
 J. C. Brandy som Jamie Lloyd
 Keith Bogart som Tim Strode
 Mariah O'Brien som Beth
 Kim Darby som Debra Strode
 Bradford English som John Strode
 Leo Geter som Barry Simms
 Susan Swift som sykepleier Mary
 George P. Wilbur som Michael Myers
 Janice Knickrehm som Mrs. Blankenship
 Alan Echeverria som Dr. Bonham
 Hildur Ruriks som Dawn

Eksterne lenker 
 

Skrekkfilmer fra USA
Filmer fra 1995
Engelskspråklige filmer
Oppfølgerfilmer